**Magyar Károly laudációja**

Tisztelt Közgyűlés, tisztelt Hölgyeim és Uraim!

A Magyar Régészeti és Művészettörténeti Társulat a Rómer Flóris emlékérmet kiemelkedő régészeti életművek elismerésére adományozza. Megtiszteltetés és egyúttal nagy öröm számomra, hogy ebben az évben én laudálhatom az e kitüntetésre javasolt Magyar Károlyt, hiszen egykori kollegájaként már jó néhány évtizeddel ezelőtt módom volt megismerni nagyfokú szakmai elhivatottságát. Meggyőződésem, hogy az azóta befutott tudományos pályájával méltán szolgál rá erre a jelentős szakmai díjra.

A jelölt 1982-ben végzett régészet-történelem szakon az ELTE Bölcsészettudományi Karán. A középkor iránti érdeklődése már korán megmutatkozott, s ebben nagy szerepe volt az egri várnak, melynek feltárásában később Kozák Károly vezetésével maga is közreműködhetett. Pályáját azonban alapvetően az határozta meg, hogy az egyetemen Kubinyi András professzor első tanítványai közé tartozott, s az ott eltöltött évek jelentős mértékben járultak hozzá komplex régészeti-történeti szemléletmódja kialakulásához

Diplomája megszerzése után a Budapesti Történeti Múzeum muzeológusa lett, s az azóta eltelt négy évtizedben mindvégig a főváros e fontos intézményének régészeként dolgozott. Itt már kezdetben fő feladata volt – előbb Zolnay László munkatársaként, majd 1986-tól utódjaként – a középkori budai királyi palota régészeti kutatásának irányítása és eredményeinek feldolgozása, de később is ez állt munkássága központjában. Ennek eredményei alapján aligha vonható kétségbe, hogy elődei – a budai gótikus szoborlelet említett feltárója mellett az itteni ásatásokat 1946-ban elindító Gerevich László – méltó örökösének bizonyult, s ma az egykori uralkodói rezidencia legjelentősebb kutatói között tartja számon a hazai és nemzetközi szakközvélemény.

Magyar Károly szakmai tevékenysége – mint ahogy ez a múzeumokban dolgozó régészek többségére jellemző – alapvetően három fő területre terjedt ki. Munkájának egyik legfontosabb részét az aktuális beruházásokhoz, építési munkákhoz kapcsolódó leletmentések, próba- és megelőző feltárások, régészeti megfigyelések képezték. A budai várpalota és annak tágabb környéke területén ezek lebonyolítása és dokumentálása nem csupán szakmai felkészültséget, hanem különleges menedzser-képességeket is igényelt és a munkatársakkal, főleg a múzeumban dolgozó régészkollegákkal történő szoros szakmai együttműködés nélkül aligha lett volna megvalósítható. Bár kifejezett tervásatásra, egyáltalában a középkori palotaépületek magterületén végzett kutatásokra csak ritkán volt lehetősége, az egykori épületegyüttes külső szakaszain (a különböző beruházókkal és kivitelezőkkel folytatott állandó, hol többé, hol kevésbé eredményes harcoknak köszönhetően) számos új megfigyeléssel sikerült kiegészítenie és pontosítania a rezidencia építéstörténetét. Nem kevésbé jelentősek emellett a királyi kertek, vagy a Várnegyed és a Viziváros kapcsolódó területén végzett feltárásai sem, melyek közül most csak a középkori vízmű kutatását van módom kiemelni.

A muzeológus másik fontos tevékenységi területe az állandó és időszaki, hazai és nemzetközi kiállítások rendezése, vagy az ebben a munkában a katalógusok szerzőjeként történő közreműködés. Itt most nincs lehetőségem felsorolni az összes olyan, a Budapesti Történeti Múzeum szervezésében vagy együttműködésével akár csak az utóbbi évtizedekben megvalósult kisebb-nagyobb bemutatót, melyekben Magyar Károly szerepelt vállalt. Így csupán kiragadott példaként említem a 2011-ben Gerevich László feltárásainak a múzeum épületében emléket állító, vagy a 2016-ban a középkori Budát és Krakkót mindkét városban felidéző kiállítást, melyeket társkurátorként jegyzett.

Munkásságának nem kevésbé jelentős harmadik területét a tudományos feldolgozás alkotja. Magyar Károly gazdag publikációs listája tételeinek fontos részét teszik ki az egyes feltárásairól készített jelentések. Szakirodalmi termése meghatározó elemeinek azonban kétségtelenül a budai királyi palota és környezete topográfiáját, építéstörténetét és anyagi kultúráját tárgyaló, nem csupán folyóiratokban, de hazai és külföldi konferencia- illetve tanulmánykötetekben, továbbá számos kiállítási katalógusban közzétett összefoglaló tanulmányai tekinthetők. Érdeklődése itt korántsem korlátozódott magára a budai rezidenciára, s nem csupán a hazai uralkodói központok és királyi paloták átfogó értékelésre vállalkozott. Mindvégig arra törekedett, hogy széleskörű európai áttekintés alapján vizsgálja a késő középkori magyar uralkodók székhelyének egykori formáját és szerepét. Kiemelendő ebből a szempontból a 2008-ban megvédett doktori disszertációja, melyben a budai királyi palota talán legjobban ismert korszaka, az 1340 és 1440 közötti időszak építéstörténeti-funkcionális elemzését végezte el.

Magyar Károly ma is a hazai középkori és kora újkori régészet, a város- és várkutatás vagy a műemlékvédelem szakmai fórumai állandó és aktív közreműködője, a magyar középkorkutatás elismert képviselőjeként külföldi konferenciák sorának résztvevője, melyek felsorolása azonban most nem lehet a feladatom.

Talán nem tévedek, ha tanulmányai és előadásai alapján úgy vélem, hogy tudományos, kutatói szemléletmódját alapvetően a – gyakran ugyan igen töredékes – tényekhez való ragaszkodás határozza meg. Nem híve az elpusztult egykori valóság ugyan látványos, de igencsak kétséges és felettébb hipotetikus, újabban szinte fényképhatású 3D modellekkel történő, a legtöbbször csupán lehetséges párhuzamokra támaszkodó visszaidézési törekvéseinek, hiszen tudatában van annak, hogy a legtöbb esetben nem csupán egyetlen megoldás képzelhető el. Mindebből következik, hogy nem támogatja a budai várpalota területén a ránk maradt történeti épületek méltatlan kezelését és főként megalapozatlan kiépítését sem, s emiatt nem feltétlen híve mindannak, ami napjainkban sokszor tévesen műemlékvédelemnek nevezve itt megvalósul.

Biztos vagyok ugyanakkor abban, hogy Magyar Károly feltárásai és közleményei biztos alapot nyújtanak ahhoz, hogy napjaink és a jövő történeti kutatása számos ponton hiteles képet fogalmazhasson meg a középkori Buda városáról és királyi rezidenciájáról. Tudományos életműve azonban még korántsem tekinthető lezártnak, eddigi eredményei újabb összegzését méltán várja tőle a hazai és nemzetközi tudományos kutatás.

Mindezek alapján kérem a Magyar Régészeti és Művészettörténeti Társulat tagságát, fogadja el a választmány jelöltjét és 2022-ban adományozza Magyar Károlynak a Rómer Flóris emlékérmet.

Budapest, 2022. április 25.

Feld István